Diari Oficial de la Generalitat Valenciana


Sumari del DOGV 9592, del 10-05-2023 (2023/5013)

RESOLUCIÓ de 27 d'abril de 2023, de la Conselleria de Política Territorial, Obres Públiques i Mobilitat, per la qual es modifica la Resolució de 9 de gener de 2023 sobre pròrroga de suspensió de llicències i acords de programació en l'àmbit del Pla d'acció territorial de la comarca del Baix Segura.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9592

Data del DOGV
:   10-05-2023

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2023/5013


Data del document
:   27-04-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * pla d'urbanisme

RESOLUCIÓ de 27 d'abril de 2023, de la Conselleria de Política Territorial, Obres Públiques i Mobilitat, per la qual es modifica la Resolució de 9 de gener de 2023 sobre pròrroga de suspensió de llicències i acords de programació en l'àmbit del Pla d'acció territorial de la comarca del Baix Segura. [2023/5013]  
Antecedents  
Mitjançant Resolució de 9 de desembre de 2021, de la Conselleria de Política Territorial, Obres Públiques i Mobilitat (DOGV 9234, 14.12.2021), va ser sotmesa a participació pública i consultes per un període de tres mesos la versió inicial del Pla d'acció territorial (PAT) de la comarca del Baix Segura, juntament amb la documentació ambiental pertinent, l'estudi de paisatge i altres informes i estudis.  
  
En l'apartat sisé d'aquesta resolució, es procedia a suspendre en els sòls en situació bàsica rural de l'àmbit del pla, per període màxim d'un any, prorrogable per un altre, una sèrie d'actuacions, i es modificava l'abast del règim de suspensió previst en aquest apartat mitjançant Resolució de 27 de desembre de 2021, de la Conselleria de Política Territorial, Obres Públiques i Mobilitat (DOGV 9250, 05.01.2022), a fi d'una major seguretat jurídica. D'aquesta manera, el règim de suspensió de l'ordenació o els procediments d'intervenció urbanística va quedar establit amb una nova redacció.  
El primer any de suspensió va véncer amb data 14.12.2022, pel transcurs d'un any, computat a partir de l'endemà de la publicació en el DOGV i fins al mateix dia en què es va produir la publicació en l'any de venciment.  
Una vegada vençut el primer any de suspensió de llicències i acords de programació, en el DOGV número 9514, de 18.01.2023 es va publicar la Resolució de 9 de gener de 2023, de la Conselleria de Política Territorial, Obres Públiques i Mobilitat, sobre pròrroga de suspensió de llicències i acords de programació en l'àmbit del PAT de la comarca del Baix Segura. Aquesta resolució va produir efectes a partir de l'endemà de la publicació d'aquesta resolució en el DOGV, això és, a partir del 19.01.2023. Això va suposar que, entre el 15.12.2022 fins al 18.01.2023, va estar alçada temporalment la suspensió de llicències i d'acords de programació.  
Actualment, a conseqüència del tràmit de participació pública i consultes de la versió inicial del Pla d'acció territorial, des de la Direcció General de Política Territorial i Paisatge s'estan introduint les necessàries modificacions i adaptacions en la documentació del pla.  
  
També s'han mantingut reunions amb els ajuntaments de l'àmbit del PAT, que han manifestat el seu interés en què es procedira a modificar la resolució amb la finalitat de possibilitar la tramitació de determinades llicències municipals per a la construcció d'habitatges en sòl no urbanitzable.  
D'altra banda, es procedeix a modificar el peu de recursos de la referida resolució, amb la finalitat de possibilitar la interposició de recurs administratiu de reposició de caràcter directe contra la mesura de suspensió, i augmentar d'aquesta manera les possibilitats de defensa dels interessats.  
  
Fonaments  
1. Tenint en compte que l'article 25.3 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, en relació amb l'article 68 del TRLOTUP, regulen la suspensió de l'ordenació o els procediments d'intervenció urbanística, entre els quals es troben els nous programes d'actuació, les declaracions d'interés comunitari i les llicències en la zona afectada, i la duració d'aquesta suspensió.  
2. De conformitat amb les competències atribuïdes a la consellera de Política Territorial, Obres Públiques i Mobilitat, en virtut del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, i vista la proposta de la Direcció General de Política Territorial i Paisatge, de 25.04.2023, que hi ha en l'expedient, resolc:  
Primer  
Modificar la Resolució de 9 de gener de 2023, de la Conselleria de Política Territorial, Obres Públiques i Mobilitat, sobre pròrroga de suspensió de llicències i acords de programació en l'àmbit del PAT de la comarca del Baix Segura, afegint en el resolc un nou apartat 4, amb el següent contingut:  
«4. S'exceptuen de la suspensió aquelles llicències sol·licitades per a la construcció d'habitatges unifamiliars aïllats o d'habitatges agrícoles en sòl no urbanitzable, sempre que siguen compatibles amb les determinacions i paràmetres de parcel·la mínima previstos en la versió inicial del pla d'acció territorial, sense que siga exigible el requisit de vinculació total de 20.000 m², previst en la referida normativa de la citada versió inicial del pla.»  
  
Segon  
Modificar el peu de recursos de la citada Resolució de 9 de gener de 2023, de la Conselleria de Política Territorial, Obres Públiques i Mobilitat, que passa a tindre la següent redacció:  
«Contra la present resolució, que posa fi a la via administrativa, es podrà interposar recurs potestatiu de reposició davant el mateix òrgan que l'ha dictada, en el termini d'un mes a comptar des de l'endemà de la seua publicació, o recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això sense perjudici que els interessats puguen interposar qualsevol altre recurs que pogueren estimar més convenient al seu dret.»  
Aquesta resolució produirà efectes a partir de l'endemà de la seua publicació en el Diari Oficial de Generalitat Valenciana.  
  
Contra la present resolució, que posa fi a la via administrativa, es podrà interposar recurs potestatiu de reposició davant el mateix òrgan que l'ha dictada, en el termini d'un mes a comptar des de l'endemà de la seua publicació, o recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això sense perjudici que els interessats puguen interposar qualsevol altre recurs que pogueren estimar més convenient al seu dret.  
  
València, 27 d'abril de 2023.- La directora general de Política Territorial i Paisatge: Rosa Pardo Marín.